怨女曲
作者：劉子翬
朝代：宋

paragraphs: 空原悲風吹苜蓿，胡兒飲馬桑乾曲。
誰家女子在氊城，嗚嗚夜看星河哭。
黄金爲閨玉爲宇，平生不出人稀覩。
父憐母惜呼小名，擇對華門未輕許。
干戈漂蕩身如寄，綠鬢朱顔反爲累。
朝從獵騎草邊遊，暮逐戎王沙上醉。
西鄰小姑亦被虜，貧賤思家心更苦。
隨身只有嫁時衣，生死同爲泉下土。
出門有路歸無期，不歸長愁歸亦悲。
女身軟弱難自主，壯士從姑不如女。